Noverint universi, quod ego Garnerius Dei gratia Lingonensis episcopus, ad petitionem Odonis ducis Burgundie, communiam Divionensem manutenendam sub hac forma recepi: quod si dictus Dux ab institutis memorate communie resilierit, et resultus per abbatem Cistercii, vel per abbatem Clarevallis, vel per unum suorum monachorum, quibus solo suo verbo credam, vel per unum burgensem Divionensem, cui solo juramento credam, mi nunciatus fuerit, nos totam terram dicti Duci que in nostro episcopatu est preter Divionem interdicto supponemus et interdictum teneri firmiter faciemus donec resultus jam dicte communie emendatus fuerit, et homines suos memorate communie, qui ad nos causa securitatis refugerint, cum rebus suis in terra nostra, salvum eis prebentes conductum, recipiemus; quos dicto Duci, vel ejus mandato de aliquo respondere in causa cogere non possumus, quandiu discordia inter ipsum Ducem et communiam Divionensem fuerit. Quod ut ratum habeatur, huic carte sigillum nostrum apposuimus. § Actum anno ab Incarnatione Domini millesimo ducentesimo nonagesimo quarto.